EMOCINIS VALGYMAS 

Maistas gali trumpam nuraminti, atitraukti dėmesį nuo skaudžių dalykų. Bet neišspręs problemos. Priešingai, ilgainiui valgymas siekiant malšinti emocinį alkį savijautą tik pablogins. Galiausiai teks tvarkytis tiek su neigiamas emocijas sukėlusiomis problemomis, tiek su persivalgymo pasekmėmis.
Valgymo emocinis krūvis yra vienas didžiausių mūsų gyvenime. Emocinis valgymas prasideda nuo pirmos kūdikio gyvenimo dienos, kai jam, verkiančiam, duodama krūtis ar buteliukas, kad nurimtų. Vėliau šį krūvį stiprina kiekvienas sausainis, pasiūlytas skausmui numalšinti nusibrozdinus kelį, ar ledai, suvalgomi švenčiant pergalę mokyklos varžybose. Beveik kiekvienoje tautoje ar religijoje per tradicines šventes neapseinama be maisto. Kaskart paminint prie stalo svarbų gyvenimo įvykį, maisto ir emocijų ryšys stiprėja. Jis taip pat sustiprėja kiekvieną kartą, kai maistą renkamės kaip priemonę, padedančią nusiraminti.
Maistas yra meilė, nusiraminimas, dovana, patikimas draugas. Kartais, skausmo ir vienatvės akimirkomis, maistas tampa vieninteliu draugu. Kad ir kaip keistai skambėtų, valgymas iš tiesų gali būti vienintelė pagalba sunkiomis gyvenimo akimirkomis.
Kai maistas tampa priemone emocijoms slopinti, ji gali būti taikoma begale būdų. Tokiais atvejais maistas skiriamas ne fiziologiniam, o emociniam alkiui malšinti. Emocinį valgymą skatina jausmai, pavyzdžiui, nuobodulys ar pyktis, o ne alkis. Jausmai gali lemti tiek nekaltą kramsnojimą, tiek nekontroliuojamą persivalgymą. 
Emocinio valgymo skalė plati: nuo švelnaus, beveik universalaus valgymo maloniems pojūčiams sukelti iki bukinančio, neretai nuskausminamo, leidžiančio nieko nejausti. 
Emocinio valgymo spektras: pojūčių pamaloninimas – paguoda – prasiblaškymas – nusiraminimas – bausmė.
Pojūčių pamaloninimas. Švelniausias ir dažniausias maisto sukeliamas pojūtis yra malonumas. Tai normali, natūrali gyvenimo dalis. Leidžiant sau mėgautis maistu, pasisotinti jo pakanka mažiau, jei esame fiziologiškai alkani.
Paguoda. Užtenka vien pagalvoti apie tam tikrą maistą, kad kiltų jausmai, primenantys laiką ir vietą, kai jautėmės paguosti. Normalu turėti paguodos maisto „meniu“. Normalu retkarčiais jo suvalgyti, jei stebime savo pasisotinimo lygį ir nejaučiame kaltės. Tačiau jei maistas yra vienintelis dalykas, kuris ateina į galvą, kai jaučiamės liūdni, vieniši ar neramūs, valgymas gali tapti destruktyviu būdu tvarkytis su emocijomis.
Prasiblaškymas. Maistas gali būti priemonė nukreipti dėmesį nuo jausmų, kurių norėtume nejausti. Jei kramsnodami stumiame laiką prie televizoriaus, kad nereikėtų galvoti apie nemalonius laukiančius darbus, - tokiam valgymui reikia sakyti „ne“. Nieko blogo kartais norėti atitrūkti nuo varginančių jausmų. Bet valgymas nėra tinkamas būdas, nes palengvėja tik trumpam.
Nusiraminimas. Sunkesnė emocinio valgymo forma yra valgyti stengiantis atbukti ir visai nieko nejausti. Toks valgymas atneša tiek pat emocinės žalos, kaip ir tam pačiam tikslui vartojamas alkoholis ar narkotikai. Maistas padeda kurį laiką nieko nejausti. Tačiau kartu nejaučiame alkio ir sotumo signalų, netenkame valgymo teikiamo malonumo. Jei tik retkarčiais valgoma siekiant nusiraminti ir nieko nejausti, žala nedidelė. Tačiau toks valgymas nepastebimai gali virsti priklausomybe.
Bausmė. Kai kurie žmonės, siekdami nusiraminti, persivalgo taip dažnai ir stipriai, kad pradeda kaltinti ir netgi bausti save: iš pykčio vėl be saiko ryžtingai valgo. Persivalgymas baudžiant save yra sunkiausia emocinio valgymo forma, nes mažėja savigarba, auga neapykanta sau.
Skirtingi jausmai ar situacijos gali išprovokuoti tam tikro maisto troškimą ar tiesiog norą valgyti. Jei valgome nebūdami fiziologiškai alkani, gali būti, kad maisto mums reikia, kad susitvarkytume su emocijomis. Nebūtinai sudėtingos emocinės situacijos skatina valgyti, - paprasčiausi gyvenimo rūpesčiai, varginančios užduotys ar nuobodulys gali pastūmėti ieškoti maisto, kad palengvėtų.
Nuobodžiavimas – dažniausia emocinio valgymo dingstis. Maistu neretai save apdovanojame už atliktas užduotis. Valgis gali paįvairinti gyvenimą: išskirtinio patiekalo ruošimas sukelia jaudulį. Valgymu malšiname tai, kas kelia nerimą. Maistas leidžia pasijusti mylimam. Kramtymas supykus padeda nuleisti garą. Su stresu kovojame valgydami. Valgome, kai liūdna. Valgome tik dėl to, kad neišsiskirtume iš grupės, jaustume ryšį su kitais.
Nesvarbu, ar reaguodami į emocinį alkį tik nedaug užkandate, ar nesivaldydami persivalgote, yra keturi svarbūs žingsniai, padedantys sumažinti maisto svarbą gyvenime. Užduokite sau tokius klausimus:
1. Ar aš fiziologiškai alkanas? Jei atsakote „taip“, pavalgykite. Jei nesate alkanas, atsakykite į kitus klausimus.
2. Ką aš jaučiu? Kai pastebite, kad dairotės užkąsti, nors nesate alkanas, trumpam stabtelėkite ir pamąstykite, ką jaučiate. 
3. Ko man reikia? Daug žmonių valgo, kad nuslopintų nepatenkintą emocinį ar fizinį poreikį. Pavyzdžiui, pavargęs ir norėdamas miego nutaria ... pavalgyti. Taigi ko iš tiesų reikia?
4. Ką galėčiau daryti, kad patenkinčiau tikruosius savo poreikius?
                    Pirma užduotis mokantis tvarkytis su emocijomis be maisto – pripažinti, kad turime teisę tenkinti savo poreikius. Bet dažnai nekreipiama dėmesio į pagrindinius poreikius: pailsėti, patirti malonumą, išreikšti jausmus, būti išgirstam ir suprastam, turėti intelektinių ir kūrybinių akstinų, gauti šilumos ir paguodos.
                    Yra daug būdų rūpintis savimi: vieni atsipalaiduoja klausydami muzikos, kiti – medituodami, dar kiti – pasikalbėję su draugais, dirbdami sode ar skaitydami. Nuolat rūpindamiesi savimi būsime geriau pasirengę susidurti su gąsdinančiais jausmais. Daug žmonių valgo siekdami nukreipti dėmesį nuo jausmų. Tad svarbu ieškoti sau tinkamų kitų prasiblaškymo būdų.
                    O dažną besaikį valgymą reikia suprasti kaip įspėjimą, kad gyvenime streso jau per daug.

